Diari Oficial de la Generalitat Valenciana


Sumari del DOGV 4690, del 12-02-2004 (2004/1279)

RESOLUCIÓ de 20 de gener de 2004, del president de l'Institut Valencià de Cinematografia Ricardo Muñoz Suay, per la qual es convoca un concurs per a la concessió d'ajudes per a la realització d'activitats de caràcter audiovisual promogudes pels ajuntaments i entitats dependents i per entitats sense ànim de lucre de la Comunitat Valenciana per a l'any 2004.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4690

Data del DOGV
:   12-02-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/1279


Data del document
:   20-01-2004

Organisme emissor
:   Institut Valencià de Cinematografia Ricardo Muñoz Suay

Tipus de document
:   Resolució

Descriptors 

:   * manifestació cultural
    * ajuda pública
    * societat sense fins de lucre
    * administració local
    * indústria audiovisual
    * suport econòmic

RESOLUCIÓ de 20 de gener de 2004, del president de l'Institut Valencià de Cinematografia Ricardo Muñoz Suay, per la qual es convoca un concurs per a la concessió d'ajudes per a la realització d'activitats de caràcter audiovisual promogudes pels ajuntaments i entitats dependents i per entitats sense ànim de lucre de la Comunitat Valenciana per a l'any 2004. [2004/X1279]
  
A fi de potenciar i donar suport a la realització d'activitats encaminades a la difusió de les obres audiovisuals a la Comunitat Valenciana, l'Institut Valencià de Cinematografia Ricardo Muñoz Suay, d'acord amb els articles 2 i 31 de la Llei Orgànica 5/1982, d'1 de juliol, per la qual es va aprovar l'Estatut d'Autonomia de la Comunitat Valenciana, d'acord amb la Llei 17/2003, de 30 de desembre de 2003, de Pressupostos de la Generalitat Valenciana per a l'exercici del 2004, i fent ús de les atribucions conferides per la Llei 5/1998, de 18 de juny, de Creació de l'Institut Valencià de Cinematografia Ricardo Muñoz Suay, resolc:
  
Primer
  
Convocar un concurs per a la concessió d'ajudes per a la realització d'activitats audiovisuals als municipis de la Comunitat Valenciana durant l'any 2004, i s'aproven les bases de la convocatòria, que s'inclouen com annex I en esta resolució.
  
Segon
  
L'import global màxim de les ajudes que es concediran per a esta finalitat serà de 57.100 euros, inclosos en la línia de subvenció SE000052 del capítol IV del pressupost de l'Institut Valencià de Cinematografia Ricardo Muñoz Suay per a l'any 2004.
  
DISPOSICIÓ FINAL
  
Única
  
La present resolució entrarà en vigor el mateix dia de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el president de l'Institut Valencià de Cinematografia Ricardo Muñoz Suay en el termini d'un mes a comptar des de l'endemà de la publicació de la present resolució.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present resolució.
  
València, 20 de gener de 2004.- El president: Esteban González Pons.
  
ANNEX I
  
Bases per a la concessió d'ajudes per a la realització d'activitats de caràcter audiovisual promogudes pels ajuntaments i entitats dependents i per entitats sense ànim de lucre de la Comunitat Valenciana durant l'any 2004.
  
1. Beneficiaris
  
Podran sol·licitar les ajudes les corporacions locals de la Comunitat Valenciana i els organismes dependents que realitzen exhibicions, certàmens, mostres o festivals audiovisuals durant l'any 2004, així com les entitats sense ànim de lucre que realitzen festivals cinematogràfics amb una trajectòria consolidada.
  
2. Característiques de les ajudes
  
No es podrà concedir més d'una ajuda per sol·licitant.
  
3. Sol·licituds
  
3.1. Les sol·licituds es formalitzaran segons el model de l'annex II, que es proporcionarà a l'Institut Valencià de Cinematografia Ricardo Muñoz Suay, i hauran d'acompanyar-se de la proposta d'activitats audiovisuals degudament documentada, amb el pressupost previst, i, si s'escau, d'una memòria de les activitats cinematogràfiques realitzades pel sol·licitant durant l'any 2003.
  
3.2. Declaració de les subvencions sol·licitades, percebudes o concedides i per rebre d'altres administracions o institucions públiques i privades per a la mateixa finalitat, amb la justificació documental de l'import.
  
3.3. Les entitats sense ànim de lucre hauran d'acreditar que es troben al corrent de les seues obligacions tributàries i amb la Seguretat Social en el moment en què finalitze el termini de presentació de sol·licituds, segons el que establix l'Orde de 30 de maig de 1996 de la Conselleria d'Economia i Hisenda sobre la forma en què els beneficiaris de subvencions han d'acreditar l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana (DOGV núm. 2.775 de 21/6/96).
  
3.4. Les entitats sense ànim de lucre hauran d'acreditar esta situació a través d'una declaració jurada i la presentació d'una còpia dels estatuts de l'entitat.
  
3.5. Tota la documentació requerida juntament amb la sol·licitud es presentarà a l'Institut Valencià de Cinematografia Ricardo Muñoz Suay, Plaça de l'Ajuntament, 17, a València, o bé per qualsevol dels mitjans previstos en la Llei de Règim Jurídic de les Administracions Públiques i del Procediment Administratiu Comú.
  
3.6. Si la sol·licitud no incloguera totes les dades exigides o hi faltara documentació, s'instaria l'interessat perquè en el termini de deu dies corregira els defectes, amb l'advertència que en el cas que no ho fera es consideraria que hauria desistit de la petició, segons que disposa l'article 71.1 de la Llei 30/1992, de 26 de novembre, després de dictar una resolució prèvia en els termes previstos en l'article 42 de la llei mencionada.
  
3.7. El termini de presentació de sol·licituds serà d'un mes a partir de l'endemà de la publicació d'esta resolució en el Diari Oficial de la Generalitat Valenciana.
  
4. Resolució de les ajudes
  
4.1. Per a l'avaluació dels projectes presentats es constituirà una comissió composta per la vicepresidència de l'Institut Valencià de Cinematografia Ricardo Muñoz Suay, o persona que delegue, que actuarà com a president, pel director de l'Institut Valencià de Cinematografia Ricardo Muñoz Suay, que actuarà com a vicepresident, i per tres vocals nomenats per la vicepresidència de l'Institut Valencià de Cinematografia. Com a secretari actuarà una persona al servici de l'IVAC nomenat per la vicepresidència de l'Institut Valencià de Cinematografia.
  
Vist l'informe de la Comissió Avaluadora, la vicepresidència de l'Institut Valencià de Cinematografia Ricardo Muñoz Suay elevarà la proposta de l'adjudicació de les ajudes i el seu import al president de l'Institut Valencià de Cinematografia Ricardo Muñoz Suay. La resolució d'esta convocatòria haurà de ser dictada en el termini màxim de tres mesos a partir de la finalització del termini de presentació de sol·licituds. En el cas que no es dictara la resolució en el termini establit, la petició es consideraria desestimada.
  
4.2. Els criteris de valoració de sol·licituds seran:
  
- el suport a activitats amb una trajectòria àmpliament consolidada,
  
- l'interés cultural de la proposta,
  
- la incidència social.
  
5. Obligacions dels beneficiaris (annex III)
  
Són d'aplicació a estes ajudes les obligacions que imposa per als beneficiaris de subvencions de la Generalitat Valenciana el Text Refós de la Llei d'Hisenda Pública de la Generalitat Valenciana, i a més les següents:
  
5.1. Declaració actualitzada sobre subvencions sol·licitades, percebudes o concedides i per percebre d'altres administracions o institucions públiques o privades per a la mateixa finalitat, en què se'n justifique documentalment l'import, o bé declaració que la informació sobre subvencions facilitada en la sol·licitud no ha variat des de la data de la presentació.
  
5.2. En el cas que es produïren modificacions respecte al programa subvencionat, els beneficiaris estaran obligats a comunicar a l'Institut Valencià de Cinematografia, a través d'un informe, les modificacions i les causes que les han provocades.
  
5.3. El beneficiari haurà d'indicar en tota la publicitat de les activitats audiovisuals, si n'hi ha, la col·laboració de la Generalitat Valenciana i l'Institut Valencià de Cinematografia Ricardo Muñoz Suay, com a mínim a partir de la data de notificació de la resolució de concessió de l'ajuda.
  
5.4. Presentar una memòria de les activitats audiovisuals realitzades, adjuntant-hi fullets, cartells i tota la documentació il·lustrativa de l'activitat que consideren oportuna.
  
6. Justificació i pagament de les subvencions
  
La tramitació del pagament total de les subvencions començarà amb la justificació prèvia per part dels beneficiaris del compliment de les obligacions establides en el punt 5 d'este annex i quan hagen presentat els justificants corresponents de despeses per un import mínim igual al de la quantitat subvencionada, datats l'any 2004. S'admetran fotocòpies compulsades o confrontades per un funcionari habilitat a l'efecte. Els justificants hauran d'aportar-se fins al 30 de novembre del 2004 a l'Institut Valencià de Cinematografia Ricardo Muñoz Suay. A partir d'eixe dia el crèdit quedarà anul·lat, i es perdrà el dret a cobrar l'ajuda concedida.
  
7. Modificació de l'ajuda
  
7.1 Tota alteració de les condicions tingudes en compte per a la concessió de l'ajuda, i en tot cas l'obtenció concurrent d'ajudes concedides per altres administracions o ens públics o privats, podran donar lloc a la modificació de la resolució de concessió.
  
7.2 L'import de la subvenció en cap cas podrà ser d'una quantia que, aïlladament o en concurrència amb subvencions o ajudes d'administracions públiques o d'altres ens públics o privats, supere el cost de l'activitat que ha de realitzar el beneficiari.